Keskkonnaamet tutvustas eelmisel nädalal Põlvas Saesaare paisu likvideerimise keskkonnamõju hindamise aruannet, mille sisu pälvis paisjärve kaotamise vastastelt teravat kriitikat.
Viiekümne hektari suurune Saesaare paisjärv asub Ahja jõel ülalpool Taevaskoda. Ürgorg, Taevaskoda ning Saesaare paisjärv on Põlvamaa olulisimad vaatamisväärsused. Need on tähtsad kohalikele elanikele, sest see piirkond toidab turismindusega tegelevaid põlvamaalasi.
Keskkonnaamet soovib Saesaare paisu lammutada, sest see takistab kalade läbipääsu. Ahja jõgi on lõhilaste kudemis- ja elupaikade nimistus ning seal peaks olema kaladele kudemistee ülesvoolu.